भारत और इजरायल के बीच औपचारिक राजनयिक संबंधों की स्थापना की 30 वीं वर्षगांठ पर प्रधानमंत्री का वक्‍तव्‍य
सभी इजराइली मित्रों को भारत से नमस्कार और शालोम ।
आज का दिन हमारे सम्बंधों में एक विशेष महत्व रखता है ।
30 साल पहले, आज ही के दिन, हमारे बीच diplomatic relations पूर्ण रूप से स्थापित हुए थे ।
दोनों देशों के बीच एक नए अध्याय की शुरुआत हुई थी ।
भले ही यह अध्याय नया था, लेकिन हमारे दोनों देशों का इतिहास बहुत पुराना है ।
हमारे लोगों के बीच सदियों से घनिष्ठ नाता रहा है ।
जैसा कि भारत का मूल स्वभाव है, सैकड़ों वर्षों से हमारा यहूदी समुदाय भारतीय समाज में बिना किसी भेदभाव के, एक सौहार्दपूर्ण वातावरण में रहा है, और पनपा है ।
उसने हमारी विकास यात्रा में महत्वपूर्ण योगदान दिया है ।
आज जब दुनिया में महत्वपूर्ण परिवर्तन हो रहे हैं, भारत-इजराइल संबंधों का महत्त्व और बढ़ गया है ।
और आपसी सहयोग के लिए नए लक्ष्य रखने का इससे अच्छा अवसर और क्या हो सकता है - जब भारत अपनी स्वतंत्रता की 75वीं वर्षगाँठ इस वर्ष मना रहा है, जब Israel अपनी स्वतंत्रता की 75वीं वर्षगाँठ अगले साल मनाएगा, और जब दोनों देश अपने राजनयिक संबंधों की 30वीं वर्षगाँठ मना रहे हैं ।
30 वर्ष के इस महत्वपूर्ण पड़ाव पर, मैं आप सभी को फिर से बधाई देता हूँ ।
मुझे पूरा विश्वास है कि भारत-इजराइल दोस्ती आने वाले दशकों में आपसी सहयोग के नए कीर्तिमान स्थापित करती रहेगी ।
धन्यवाद, तोदा रब्बा ।
प्रधानमंत्री ने प्रख्यात शिक्षाविद् बाबा इकबाल सिंह जी के निधन पर शोक व्यक्त किया
प्रधानमंत्री श्री नरेन्द्र मोदी ने प्रख्यात शिक्षाविद् बाबा इकबाल सिंह जी के निधन पर गहरा शोक व्यक्त किया है ।
एक ट्वीट में प्रधानमंत्री ने कहा;
‘बाब इकबाल सिंह जी के निधन से दुखी हूं ।
उन्हें युवाओं को शिक्षित करने के उनके प्रयासों के लिए याद किया जाएगा ।
उन्होंने सामाजिक सशक्तीकरण को आगे बढ़ाने के लिए बिना थके काम किया ।
मेरी संवेदनाएं उनके परिजनों और प्रशंसकों के साथ हैं ।
वाहे गुरु उनकी आत्मा को शांति प्रदान करें ।’
प्रधानमंत्री ने मणिपुर के रानी गाइदिन्ल्यू रेलवे स्टेशन पर पहली बार मालगाड़ी पहुंचने पर प्रसन्नता व्यक्त की
प्रधानमंत्री श्री नरेन्द्र मोदी ने मणिपुर के तामेंगलोंग जिले के रानी गाइदिन्ल्यू रेलवे स्टेशन पर पहली बार मालगाड़ी पहुंचने पर प्रसन्नता व्यक्त की और कहा कि मणिपुर की कनेक्टिविटी को और बेहतर किया जाएगा तथा वाणिज्य को बढ़ावा दिया जाएगा ।
उत्तर पूर्वी क्षेत्र विकास (डोनर) मंत्री श्री जी. किशन रेड्डी के एक ट्वीट के जवाब में, प्रधानमंत्री ने कहा:
“उत्तर पूर्वी क्षेत्र में बदलाव जारी है ।
मणिपुर की कनेक्टिविटी को और बेहतर किया जाएगा तथा वाणिज्य को बढ़ावा दिया जाएगा ।
इस राज्य के उत्कृष्ट उत्पाद देशभर में भेजे जा सकते हैं ।”
